Draf sal hulle draf | Netwerk24
Draf sal hulle draf
Deur Madli Grobbelaar 30 Julie 2020 06:53
Inperking of nie, sy het gedraf
Sy altesaam 143 km om haar huis gehardloop
Estelle Henrico (55) saam met Maya, die familie se nege maande oue pekinees. Foto: Verskaf
Vir die 55-jarige Estelle Henrico van Welkom het die staat van inperking nie beteken sy moes ophou draf en oefen nie.
Op vlak 5 het sy altesaam 143 km om haar huis gehardloop.
Haar langste wedloop in dié tyd was 21,1 km, wat sy om die huis gehardloop het.
Op dié stadium het sy al altesaam 480 km tydens die inperking gedraf.
Twee jaar gelede het die drafgogga Estelle gebyt en het sy besluit om haar by die Harmony Striders aan te sluit.
Sy glo om fiks te bly, is gesond vir liggaam en gees, en sy het tydens inperking aan verskeie wedlope en uitdagings deelgeneem.
Dit het sy gedoen omdat sy geweier het om haar fokus te verloor.
Tydens die inperkingstyd het Estelle die volgende uitdagings suksesvol voltooi:
Mzansi-marathon-inperkingsuitdaging (42,2 km);
die tweede Mzansi-marathon-inperkingsuitdaging (42,2 km);
die Halo Jane-wedloop (42,2 km);
haar eie virtuele Twee Oseane-wedloop (21,1 km);
die Ultra Race Romania-wedloop (10 km);
die Race the Comrades Legends-wedloop (45 km;)
die Lion Roars- virtuele wedloope (12 km);
die Knysnawoud- virtuele wedloop (10 km); en
die 777 Lions- virtuele wedloop (21,1 km)
Intussen het sy hard gewerk om haarself voor te berei vir haar eerste Twee Oseane-wedloop (21,1 km).
Estelle geniet die sport terdeë. Dit hou haar kop skoon en boonop leer ken sy nuwe mense, sê sy.
Haar dogter, Michelle Venter, en die gesin se viervoetige kind, Maya, het oor drie maande aan die Doggie Dash-wedloop (5 km) deelgeneem. Wanneer die uitdaging voltooi is, sal Maya die nege maande oue pekinees ook ’n medalje verwerf.
Estelle en Maya oefen elke dag. Hulle drafstap en hulle beste tyd vir 1 km is 5:20 min.
“Maya geniet die uitstappie vreeslik baie en ek sukkel soms om by te hou.”